Predkladacia správa

	Predkladaný materiál priamo nadväzuje na „Správu o výsledkoch medzivládnej konferencie k Zmluve zakladajúcej ústavu pre Európu“, schválenú vládou uznesením č. 828/2004 zo dňa 25. 8. 2004. Táto správa obsahovo zhodnotila výsledok medzivládnej konferencie Európskej únie, na ktorej sa 18. júna 2004 v Bruseli zástupcovia členských štátov EÚ jednomyseľne dohodli na konečnom znení ústavnej zmluvy a všetkých jej protokolov a príloh. V súlade so zvyčajným vnútroštátnym postupom pri uzatváraní medzinárodných zmlúv, ktorých zmluvnou stranou je Slovenská republika, predkladáme na schválenie text Zmluvy o Ústave pre Európu pred jej podpisom na úrovni hláv štátov a predsedov vlád členských štátov Európskej únie dňa 29. októbra 2004 v Ríme.   

	Predkladaný text je finálnym autentickým slovenským textom Zmluvy, ktorého konečnú verziu pripravili právni lingvisti Právneho servisu Generálneho sekretariátu Rady EÚ a dňa 15.10.2004 ho oficiálne doručili Ministerstvu zahraničných vecí prostredníctvom Stáleho zastúpenia SR pri Európskej únii v Bruseli. Tento text budú v Ríme podpisovať zástupcovia Slovenskej republiky. Úplný text Zmluvy je prístupný na internetovej stránke MZV SR www.foreign.gov.sk, kvôli jeho veľkému rozsahu sme ho nedistribuovali spoločne s ostatnými časťami predkladaného materiálu. 	

Návrh uznesenia obsahuje odporúčanie prezidentovi Slovenskej republiky, aby na podpis zmluvy splnomocnil predsedu vlády a ministra zahraničných vecí. Tomuto návrhu predchádzali konzultácie medzi prezidentom a predsedom vlády. 

Vzhľadom na to, že zmluva nebude mať priamy vplyv na štátny rozpočet, rozpočty vyšších územných celkov ani obcí, nie je súčasťou materiálu doložka finančných, ekonomických, environmentálnych vplyvov a vplyvov na zamestnanosť. Zmluva nadobudne platnosť iba za predpokladu, že ju ratifikujú všetky členské štáty EÚ. Predpokladaný časový horizont na ukončenie ratifikačných procesov vo všetkých členských krajinách EÚ je október 2006.